Hvor er det dog en dybt ulykkelig situation jeres familie er havnet i. Demens er en alvorlig og fremadskridende sygdom, som kan vare fra få måneder til flere årtier. Mulighederne for behandling afhænger af, hvilken sygdom der er årsag til demensen, men nogle af de vigtigste elementer er rådgivning samt praktisk støtte og aflastning. Derfor er det relevant igen at bede kommunen om at tage stilling til behovet for aflastning og visitation til plejehjem. Det kan sagtens være, at jeres far nu er så dårlig, at begge dele bliver bevilget. Hvis det bliver endnu et afslag, skal I klage, så Ankestyrelsen kan tage stilling til sagen. De værgemål, du omtaler, må være økonomiske, da det ellers er irrelevant med fremtidsfuldmagten. Således kan værgemålene kun bruges til at foretage økonomiske dispositioner på vegne af jeres forældre. I kan overveje at søge om at få udvidet værgemålet over jeres far, så det også bliver muligt at træffe personlige valg på hans vegne. Det er muligt i relation til omsorgspligten at flytte ham på plejehjem mod hans vilje, men da det er en indgribende magtanvendelse, skal det godkendes af Familieretshuset. Jeg er usikker på, hvorfor du spørger til psykiatrisk førstehjælp. Der findes en psykiatrisk akutmodtagelse i hver region, hvor man kan møde op uden henvisning. Jeg tvivler dog på, at det er relevant for dine forældre.